**KUUENDA KOOSSEISU**

**OTSUS**

Haapsalu, september 2013 nr

 Eelnõu

Ants Laikmaa mälestuse jäädvustamine

Juhindudes Haapsalu Linnavolikogu 24.03.1995 määrusega nr 26 kinnitatud “Monumentide ja skulptuuride paigaldamise korra“ punktist 5, kohaliku omavalitsuse korralduse seaduse § 22 lg 1 p 37, Haapsalu põhimääruse § 12 lg 1 p 43 ja haldusmenetluse seadusest, Haapsalu Linnavolikogu otsustab:

1. Haapsalu Linnavalitsusel paigaldada Ants Laikmaa mälestuse jäädvustamiseks pargipaviljon Haapsalus Vaba tänava ja Rahu tänava pikenduse kirde nurgale Krahviaeda (lisad 1 ja 2).
2. Linnavalitsusel tagada Krahviaia pargipaviljoni valmimine 1. augustiks 2014.
3. Otsus jõustub vastuvõtmisega.

Jaanus Karilaid

Volikogu esimees

SELETUSKIRI

Eelnõule „Ants Laikmaa mälestuse jäädvustamine“

Ants Laikmaa (kuni 1935. a Hans Laipman) sündis Läänemaal Vigala lähistel. Ta on õppinud ja elanud noorusaastail Haapsalus, hiljem Tallinnas ja elu viimased kümme aastat Taeblas. Lisaks kunstiloomingule ja noorte kunstnike koolitamisele osales Ants Laikmaa aktiivselt avalikus elus. Eriti lähedane oli talle noorusaastate kodulinna Haapsalu hea käekäik. Tema poolt on kirja pandud ja tollases ajakirjanduses avaldatud mitmeid meeleolukaid, ositi kriitilisi kirjutisi Läänemaa ja Haapsalu elust-olust. Ants Laikmaa oli Hans Alveri, Ernst Enno ja Roman Haavamäe kõrval 1921. a moodustatud Haapsalu Kaunistamise Seltsi asutajaliige. Ilmselt just Laikmaa terava kriitika tõttu otsustati 1920ndate aastate lõpus loobuda De la Gardie lossi ümbritseva pargi täielikust jagamisest elamukruntideks. Linnuse ja Vaba tn vaheline ala säilis haljasalana ja on tänaseni üks Haapsalu olulisemaid parke.

Krahviaia pargi heakorrastamise projekt valmis 2007. a. Heakorrastatud Krahviaia üheks keskmeks on mõeldud kujundada Vaba ja Rahu tn lõikumiskohast kirdesse kavandatud taastatav pargipaviljon ja selle lähem ümbrus. Tulevase paviljoni künkaga külgnevad tänaseks heas korras olevad: linnuse lõunaküljel asuv parkla ja haljasala, restaureeritud De la Gardie loss ja selle ümbrus, vastremonditud kultuurimaja.

Teeme ettepaneku ehitada valmis Krahviaia heakorrastamise projektis kavandatud pargipaviljon koos selle lähema ümbruse spiraalse juurdepääsuteega ning kujundada paviljon kunstnik Ants Laikmaa mälestusehitiseks. Paviljoni istepingi kavandamisel võtta eeskujuks kunstniku Taebla-kodus asuv tigudiivan. Paviljoni paigaldada mälestustahvel Ants Laikmaa nimega.

Pargipaviljoni maksumus esialgsete arvutuste järgi on kuni 40 tuh eurot.

Palume otsuse eelnõu võtta vastu otsusena.

Jaanus Karilaid Tõnis Padu

Volikogu esimees Linnaarengu ja muinsuskaitse peaspetsialist

21. juuni 2013

Otsuse lisad:

Lisa 1 Krahviaia pargipaviljon (plaan).

Lisa 2 Krahviaia pargipaviljoni tigutee (plaan).

Seletuskirja lisad:

1. Pargipaviljoni istepingi kavandamisel võtta eeskujuks kunstniku Taebla-kodus asuv tigudiivan (foto).
2. Krahviaia pargipaviljon 20. sajandi alguses (foto).
3. Krahviaia tänapäevane foto koos taastatava pargipaviljoniga.
4. Päevaleht 23.10.1929, A. Laikmaa „Miks Haapsalu suwituskoht kipub teiste omasuguste warju jääma?“